*Kitos reikšmės – Šviesa (reikšmės).*
**Šviesa** – Jurbarko rajono laikraštis, einantis nuo 1949 m. sausio 3 d. Jurbarke.

Istorija
--------

Ruošiant išleisti pirmą laikraščio numerį, buvo siūlomas pavadinimas „Nemunietis", tačiau nutarta naujai steigiamą Jurbarko apskrities laikraštį pavadinti „Tarybine vėliava". Buvo skelbiami tokie naujo laikraščio uždaviniai: „nušviesti mūsų pasiekimus, iškelti trūkumus, vesti kovą už trūkumų pašalinimą, padėti tarybinėms ir partinėms organizacijoms mobilizuoti apskrities dirbančiųjų mases priešlaikiniam partijos ir vyriausybės uždavinių įvykdymui, pokarinio penkmečio plano įgyvendinimui per ketverius metus ir greitesniam socializmo pastatymui mūsų kaime". Pirmoji laikraščio „Tarybinė vėliava" vinjetė nupiešta Prano Mikutaičio.

Iki 1950 m. liepos 8 d. Jurbarko apskrities laikraštis, 1950 m. liepos 12 d. – 1962 m. gegužės mėn. – LKP Jurbarko rajono komiteto ir Liaudies deputatų tarybos leidinys. Iki 1950 m. lapkričio 15 d. vadinosi „Tarybinė vėliava", iki 1962 m. gegužės mėn. – „Po Spalio vėliava". 1962 m. gegužės mėn. laikraščio „Po spalio vėliava" redakcija likviduota. 1962–1963 m. leistas tarprajoninis laikraštis „Naujas rytas" Raseinių ir Jurbarko rajonams. Tai buvo LKP CK ir LTSR MT laikraštis, vėliau jis tapo Raseinių rajono laikraščiu.

1963 m. vėl atkurtas Jurbarko rajono laikraštis. 1963 m. vasario 5 d. išleistas pirmas laikraščio „Šviesa" – LKP CK ir LTSR MT leidinio prie Jurbarko gamybinės kolūkių ir sovietinių ūkių valdybos – numeris. Nuo 1963 m. kovo 21 d. jis tapo LKP Jurbarko kaimiškojo gamybinio komiteto ir Jurbarko rajono Darbo žmonių deputatų tarybos organu. 1964 m. lapkričio 19 d. SSKP CK lapkričio plenumo nutarimu, kuriame kalbama apie sričių ir kraštų pramonės bei kaimo partinių organizacijų sujungimą, „Šviesos" laikraštis tapo LKP Jurbarko rajono Darbo žmonių deputatų tarybos organu. 1990–1993 m. ėjo kaip Jurbarko rajono tarybos laikraštis, nuo 1994 m. – rajono laikraštis. Steigėja ir leidėja UAB „Jurbarko šviesa".

1949 m. ėjo vienąkart-dukart, 1950–1955 m. – du kartus, vėliau – triskart, nuo 1990 m. – du kartus per savaitę. Spausdino Jurbarko spaustuvė, nuo 1984 m. Kauno „Raidės" spaustuvė. Tiražas: 1949 m. – 1200 egz. 1987 m. – 11 700 egz. 1997 m. – 4200 egz. Nuo 2011 m. „Šviesa" leidžiama du kartus per savaitę: trečiadieniais – 3500 egz. šeštadieniais – 4000 egz. tiražu.

Redaktoriai
-----------

* 1949–1950 m. Juozas Ligeika
* 1950–1951 m. Stasys Kaluževičius
* 1951–1953 m. Levas Molotokas
* 1954–1957 m. Liudmila Kožemiačenko
* 1957–1958 m. A. Korsakienė
* 1958–1962 m. Valerija Daujotienė
* 1963–1966 m. Algirdas Alfonsas Pekeliūnas
* 1966–1968 m. Juozas Jermalavičius
* 1968–1977 m. Julius Žižys
* 1977–1983 m. Gintautas Šimboras
* 1983–1986 m. Aldona Svirbutavičiūtė-Nekrošienė
* 1986–1991 m. Antanas Salys
* nuo 1992 m. Gintautas Šimboras

Šaltiniai
---------

1. ↑  Jurbarko rajono komunistiniai laikraščiai Archyvuota kopija 2015-04-02 iš Wayback Machine projekto.
2. ↑  *Šviesa*. Tarybų Lietuvos enciklopedija, T. 4 (Simno-Žvorūnė). – Vilnius: Vyriausioji enciklopedijų redakcija, 1988. // psl. 243
3. ↑  Žurnalistikos enciklopedija. – Vilnius: Pradai, 1997. – 497 psl.
4. ↑  Praeities dulkėse ir šešėliuose: nomenklatūros įtaka spaudai Archyvuota kopija 2014-04-04 iš Wayback Machine projekto.

Nuorodos
--------

* „Šviesa"